REDNI BROJ PREDMETA:

NAZIV PREDMETA/MODULA: KVANTITATIVNE METODE ISTRAŽIVANJA

VRSTA (OBVEZNI ILI IZBORNI): izborni

IME NOSITELJA PREDMETA/MODULA: doc.dr.sc. Marko Grdešić i doc.dr.sc.Dina Vozab

IMENA NASTAVNIKA /SURADNIKA NA PREDMETU/MODULU:

JEZIK IZVOĐENJA PREDMETA MODULA: Hrvatski

BROJ SATI NASTAVE: 22 sata seminarske nastave

**OKVIRNI SADRŽAJ PREDMETA/MODULA**

Kvantitativne metode istraživanja su iznimno vrednovane u društvenim znanostima, pa tako i u

politologiji i medijskoj i komunikacijskoj znanosti. Politolozi i komunikacijski znanstvenici se oslanjaju na anketna istraživanja publika i javnog mnijenja, analize sadržaja medijskog teksta, eksperimentalna istraživanja, makro-ekonomske pokazatelje ili različite komparativne indekse kako bi saznali više o stavovima građana prema ključnim temama javnih politika, odnosu medijskih publika prema političkom i medijskom sustavu, uočili regularnosti u obrascima političkog ponašanja, medijske efekte na stavove i ponašanje, analizirali sličnosti i razlike između različitih političkih i medijskih sustava ili istražili agenda-setting, uokviravanje te druge procese u političkoj komunikaciji. Većini ovih istraživačkih tema pristupamo kvantitativnim metodama istraživanja i alatima statističke analize.

U okviru ovog kolegija studenti će se upoznati sa standardima pripreme i provedbe kvantitativnog istraživanja u društvenim znanostima kako bi ih mogli primijeniti u analizi podataka vlastitih doktorskih istraživanja. Studenti će biti sposobni kritički evaluirati kvantitativna istraživanja u društvenim znanostima, razumjeti osnovne epistemološke postavke kvantitativnog pristupa i temeljne pojmove kvantitativnog istraživanja i statističke analize podataka. Kvantitativne metode se najbolje uče primijenjeno, tako da će studenti imati priliku analizirati podatke u programu za statističku analizu podataka na egzemplarnim bazama podataka i onim bazama koje su relevantne za njihova doktorska istraživanja. Studenti će posebno biti upoznati s procedurama prikupljanja, pripreme i statističke analize podataka, te s ispravnom i teorijski utemeljenom interpretacijom rezultata u raznim oblicima znanstvenog izvještavanja. Svrha ovog metodološkog seminara je uspostaviti razumijevanje temeljne logike i mogućnosti primjene kvantitativnih metoda te njihove upotrebe u vlastitim istraživanjima doktorskih studenata.

Kolegij daje studentima alate za kvantitativnu analizu političkih i društvenih podataka. U današnjem je svijetu numerička i statistička pismenost od sve veće važnosti. Nadovezujući se na uvodni metodološki seminar iz 1. semestra pod nazivom „Doktorsko istraživanje: pristup, problem i dizajn, ovaj seminar najprije će produbiti stečena znanja o kvantitativnom pristupu, istraživačkim problemima i dizajnima istraživanja a potom će rekapitulirati temeljna znanja iz deskriptivne i inferencijalne statistike, da bi zatim uveo studente u multivarijantne linearne regresijske modele. Na kraju kolegija studenti bi trebali biti u stanju sami izvesti i interpretirati nalaze regresijskih i drugih odabranih modela, sukladno njihovom istraživačkom interesu i temama doktorskih disertacija.

**TEME KOLEGIJA:**

1. Uvod u kvantitativne metode istraživanja: ontološka i epistemološka polazišta i uloga teorije
2. Razlike kvantitativnog i kvalitativnog istraživanja
3. Različite paradigme u kvantitativnim istraživanjima: od pozitivizma do postpozitivizma
4. Miješane paradigme i miješane metode
5. Značenje objektivnosti i kritike kvantitativnih istraživanja
6. Uloga teorije u kvantitativnim istraživanjima: dedukcija i indukcija
7. Istraživački dizajn u kvantitativnim metodama istraživanja i planiranje istraživačkog projekta
8. Definiranje istraživačkog problema
9. Definiranje istraživačkih pitanja i hipoteza
10. Operacionalizacija pojmova
11. Tipovi varijabli, mjerenje i skale mjerenja
12. Valjanost i pouzdanost
13. Pisanje prijedloga istraživanja i priprema istraživanja
14. Istraživački dizajn I: Metoda ankete
15. Uvod u anketno istraživanje
16. Metode uzorkovanja
17. Dizajn upitnika i postavljanje pitanja
18. Metode prikupljanja podataka
19. Mogućnosti generalizacije: greške uzorka i mjerenja
20. Istraživački dizajn II: Eksperiment
21. Istraživački dizajn III: Analiza sadržaja i kvantitativne metode istraživanja medijskog teksta
22. Istraživački dizajn IV: Analiza sekundarnih podataka i komparativna kvantitativna istraživanja
23. Uvod u analizu podataka: deskriptivna i eksploratorna analiza podataka
24. Uvod u korištenje programa za statističku analizu podataka: IBM SPSS ili PSPP
25. Upoznavanje sučelja programa
26. Tablice frekvencija i kontingencijske tablice
27. Mjere centralne tendencije i raspršenosti
28. Inferencijalna analiza podataka, statistička značajnost i testiranje hipoteza
29. Tipovi odnosa između varijabli (povezanost, interveniranje, medijacija, moderacija)
30. Što je statistička značajnost
31. P-vrijednost
32. Testiranje hipoteza
33. Logika uzročnosti
34. Bivarijantna analiza: usporedba aritmetičkih sredina
35. T-test i Mann Whitney test
36. Anova
37. Bivarijantna analiza povezanosti
38. Hi-kvadrat test
39. Korelacijska analiza
40. Multivarijantna analiza: Regresijska analiza I
41. Jednostavna linearna regresija
42. Interpretiranje rezultata linearne regresije
43. Uvod u multivarijantnu regresijsku analizu
44. Multivarijantna analiza: Regresijska analiza II
45. Odabir varijabli i modela regresije
46. Logistička regresija
47. Interpretacija multivarijantne regresijske analize
48. Multivarijantna analiza: Faktorska analiza i pregled drugih metoda
49. Interpretacija statističkih podataka i rezultata analiza
50. Vizualizacije rezultata i drugi programi za analizu
51. Pisanje, izvještavanje i etička načela u kvantitativnom istraživanju

**ISHODI UČENJA**

Studenti će biti u stanju razumjeti kvantitativna istraživanja drugih autora, primjerice u objavljenim radovima koje čitaju na drugim kolegijima.

Studenti će znati samostalno izvesti niz statističkih testova i interpretirati ih.

Studenti će biti u stanju dizajnirati kvantitativno istraživanje uključujući i potencijalne doktorske radove koje će studenti pisati na ovoj razini studija.

Studenti će biti u stanju povezati teorijska objašnjenja empirijskih fenomena s operacionalizacijom kroz odabir varijabli za kvantitativnu analizu.

Studenti će osvijestiti koje su granice kvantitativnog pristupa te će se naučiti razmišljati o prikupljanju podataka kao kreativnom i zahtjevnom istraživačkom poslu.

Studenti će razvijati svoje vještine akademskog pisanja.

Studenti će biti u stanju grafički i tabelarno prikazati rezultate statističkih analiza.

Kolegij doprinosi ishodima učenja doktorskog studija na više načina. Najprije, studenti će moći „primijeniti osnovne kvantitativne i kvalitativne istraživačke metode društvenih znanosti u analizi političkih i društvenih problema“ . Dodatno, predmet doprinosi tome da će studenti biti u stanju pisati i prezentirati analize političkih i društvenih tema i problema. Također, moći će samostalno koristiti istraživačke resurse i procijeniti, interpretirati i primijeniti relevantne izvore. Predmet doprinosi i sposobnosti studenata da provode analize u svim politološkim granama: u analizama javnih politika, komparativnim analizama, analizama međunarodnih odnosa, analizama sigurnosne politike, analizama hrvatske nacionalne politike , te analizama europske politike . Studenti će također biti sposobni razraditi i primijeniti metodološki instrumentarij za analizu medijskog teksta i medijskih publika; te koristiti metode analize medijskog teksta i medijskih publika za kritičko vrednovanje i interpretaciju medijskog teksta i publika.

**POPIS LITERATURE (OBVEZATNE I PREPORUČENE)**

Agresti, A. (2018) Statistical Methods For The Social Sciences (5th Edition), Pearson.

Allison, P. (1999) *Multiple Regression: A Primer*, Pine Forge Press, Thousand Oaks, CA.

Bryman, A. (2012) *Social Research Methods*, Oxford University Press.

Field, A. (2000) *Discovering Statistics Using SPSS*, Sage, Los Angeles.

Petz, B., Kolesarić, V., Ivanec, D. (2012) *Petzova statistika: Osnovne statističke metode za nematematičare*, Naklada Slap, Jastrebarsko.

Stockemer, D. (2019) *Quantitative Methods for the Social Sciences. A Practical Introduction with Examples in SPSS and Stata*, Springer.

**OPIS METODA PROVOĐENJA NASTAVE**

Predavanja i vježbe.

**OPIS NAČINA IZVRŠAVANJA OBVEZA**

Aktivno sudjelovanje na nastavi. Studentima će se periodično davati zadaci na koje će trebati dati pisane odgovore. Kroz takve vježbe, studenti će savladavati primjenu kvantitativnih statističkih alata. Praktična nastava će se izvoditi u softveru SPSS-u ili PSPP-u, ovisno o uvjetima. Naglasak u radu biti će na koncipiranju vlastitih istraživanja koja bi studenti mogli koristiti u svom doktorskom radu.

**OPIS NAČINA PRAĆENJA KVALITETE NASTAVE**

Provest će se anketa među studentima kojoj će svrha biti ta da pokaže kako su studenti doživjeli predmet i kako bi ga se moglo poboljšati.

**BROJ ECTS BODOVA (AKO IH IMA)**  3,5